2.

PRÍLOHA 2 2.2. Článok 2 2.2.1. a) Odsek 1 písm. a) – Montáž konštrukčných prvkov a) Ak sa použijú spojovacie súčasti (nity, skrutky, svorníky, matice, atď.), musia sa tieto súčasti v dostatočnom počte umiestniť zvonku, musia prechádzať spojenými prvkami a vyčnievať dovnútra, kde musia byť spoľahlivo upevnené (napríklad prinitované, zvarené, vybavené krúžkami, priskrutkované a prinitované alebo privarené k matici skrutky). Obyčajné nity (t. j. také, na priloženie ktorých je potrebný zásah na oboch stranách spájaných prvkov) je však možné prikladať aj zvnútra. Pritom sa môže podlaha nákladových priestorov pripevniť samoreznými skrutkami, priechodnými nitmi alebo nitmi prikladanými pomocou výbušnej nálože, alebo pneumaticky vsadzovanými klincami priloženými zvnútra a prechádzajúcimi v pravom uhle podlahou a spodnými kovovými traverzami pod podmienkou, že s výnimkou samorezných skrutiek sa niektoré z ich koncov zapustia do vonkajšej časti traverzy alebo sa k nej privaria. b) Príslušný orgán určí počet a povahu spájacích súčastí, ktoré musia vyhovovať podmienkam písmena a) tejto vysvetlivky; tento orgán sa pritom presvedčí, či takto spojené konštrukčné prvky nemožno odňať alebo premiestniť bez zanechania viditeľných stôp. Voľba a umiestnenie iných spájacích súčastí nie sú nijako obmedzené. c) Spojovacie súčasti, ktoré možno bez zanechania viditeľných stôp odstrániť a vymeniť zásahom z jednej strany, t. j. bez toho, aby by bolo potrebné zasiahnuť z oboch strán spájaných prvkov, nie sú podľa písmena a) tejto vysvetlivky prípustné. Ide najmä o výbušné nity, slepé nity a pod. d) Uvedené opísané spôsoby montáže platia aj pre špeciálne vozidlá, napr. pre izotermické vozidlá, chladiace vozidlá a cisternové vozidlá, pokiaľ nie sú nezlučiteľné s technickými predpismi, ktorým musia tieto vozidlá vyhovovať so zreteľom na svoje použitie. Ak nemožno z technických dôvodov upevniť konštrukčné prvky spôsobom opísaným pod písmenom a) tejto vysvetlivky, môžu sa tieto prvky spojiť spájacími súčasťami spomínanými pod písmenom c) tejto vysvetlivky, pokiaľ spájacie súčasti použité na vnútornej strane steny nie sú zvonku prístupné. 2.2.1. b) Odsek 1 písm. b) – Dvere a ostatné uzatváracie systémy a) Zariadenie, na ktoré je možné pripevňovať colné uzávery, musí: i) byť pripevnené zvarom alebo aspoň dvoma spojovacími súčasťami vyhovujúcimi ustanoveniam písmena a) vysvetlivky 2.2.1 písm. a) alebo ii) byť konštruované tak, aby sa po uzavretí a zabezpečení nákladového priestoru colnou uzáverou nemohlo odstrániť bez zanechania viditeľných stôp. Musí taktiež: iii) mať otvory s priemerom najmenej 11 mm alebo prierezy dlhé najmenej 11 mm a široké 3 mm a iv) byť rovnako bezpečné pri akomkoľvek použitom type colnej uzávery. b) Kĺbové a nástrčné závesy, závesné čapy a iné zariadenia na zavesenie dverí atď. sa musia pripevniť podľa ustanovení písmena a) bodov i) a ii) tejto vysvetlivky. Okrem toho sa musia jednotlivé súčasti závesného zariadenia (napr. osi alebo drieky závesov alebo čapov), ak sú nevyhnutné na zabezpečenie colnej bezpečnosti nákladového priestoru, zamontovať tak, aby sa nemohli odstrániť alebo demontovať bez zanechania viditeľných stôp, ak je nákladový priestor uzavretý a vybavený colnou uzáverou ( 5 ); Ak však závesné zariadenie nie je zvonku prístupné, stačí, aby sa dvere a pod., ktoré boli uzavreté a zabezpečené colnou uzáverou, nemohli z neho sňať bez zanechania viditeľných stôp. Ak dvere alebo uzatvárací systém majú viac ako dva závesy, musia sa iba dva z nich, ktoré sú najbližšie ku koncom dverí, pripevniť podľa ustanovení uvedeného písmena a) bodov (i) a (ii). c) Pri vozidlách s tepelne izolovanými nákladovými priestormi môžu byť výnimočne zariadenia pre colnú uzáveru, závesy a iné súčasti, ktorých odstránením by sa umožnil prístup do nákladového priestoru alebo do priestorov, v ktorých by mohol byť ukrytý tovar, pripevnené k dverám tohto nákladového priestoru týmito systémami: i) svorníkmi alebo upevňovacími skrutkami zavedenými zvonku, ktoré však inak nevyhovujú požiadavkám pod písmenom a) uvedenej vysvetlivky 2.2.1 písm. a), a to za predpokladu, že: — konce svorníkov alebo upevňovacích skrutiek sú zakotvené v doske s vyrezaným závitom alebo v podobnom zariadení pripevnenom za vonkajšou dverovou výplňou a — hlavy vhodného počtu týchto svorníkov alebo upevňovacích skrutiek sú privarené na zariadenie na priloženie colnej uzávery, na závesy atď. tak, že sú úplne deformované a — tieto svorníky alebo upevňovacie skrutky nemožno odstrániť bez zanechania viditeľných stôp ( 6 ); ii) upevňovacím prvkom, ktorý sa nasadzuje zvnútra izolovanej dverovej konštrukcie, a to za podmienky, že: — upevňovací svorník a zabezpečovacia objímka tohto prvku sú spojené pneumatickým alebo hydraulickým nástrojom a pripevnené za doskou alebo podobným zariadením, ktoré je zabudované medzi vonkajšou vrstvou dverovej konštrukcie a izolačnou vrstvou a — hlava upevňovacieho svorníka nie je z vnútornej strany nákladového priestoru prístupná a — dostatočný počet zabezpečovacích objímok a upevňovacích svorníkov je zvarený dohromady, takže tieto prvky nemožno odstrániť bez zanechania viditeľných stôp ( 7 ). Výraz „tepelne izolovaný nákladový priestor“ treba vykladať tak, že sa vzťahuje na chladiace a izotermické nákladové priestory. d) Vozidlá s veľkým počtom takých uzáver, ako sú záklopky, uzatváracie kohúty, prielezy, príruby a pod., musia byť v čo najväčšej miere konštruované tak, aby počet colných uzáver bol čo najmenší. Na tento účel musia byť susedné uzávery prepojené spoločným zariadením vyžadujúcim iba jednu colnú uzáveru alebo vybavené vekom vyhovujúcim tomu istému účelu. e) Vozidlá s otváracou strechou musia byť konštruované tak, aby bol počet colných uzáver čo najmenší. f) V prípadoch, ak sa na colné zabezpečenie požaduje viac ako jedna colná uzávera, počet takýchto uzáver musí byť zaznamenaný v bode 5 schvaľovacieho osvedčenia (príloha 4 k Dohovoru TIR z roku 1975). K schvaľovaciemu osvedčeniu by sa mal priložiť náčrt cestného vozidla, na ktorom sa zobrazuje presné umiestnenie colných uzáver. 2.2.1. c) Odsek 1 písm. c) – 1 Vetracie otvory a) Ich najväčší rozmer nesmie byť v zásade väčší ako 400 mm. b) Otvory umožňujúce priamy prístup do nákladového priestoru musia byť zahradené: (i) kovovým pletivom alebo dierkovanou kovovou doskou (najväčší rozmer otvorov 3 mm v oboch prípadoch) a chránené zváranou kovovou mriežkou (najväčší rozmer očiek 10 mm), alebo (ii) iba dierkovanou a dostatočne hrubou kovovou doskou (najväčší rozmer otvorov 3 mm, hrúbka dosky najmenej 1 mm). c) Otvory neumožňujúce priamy prístup do nákladového priestoru (napríklad vzhľadom na systémy lomených potrubí alebo priečok) musia byť vybavené zariadeniami uvedenými v písm. b), ktorých otvory a oká však môžu byť veľké až 10 mm (v prípade kovového pletiva alebo dierkovanej kovovej dosky), prípadne 20 mm (v prípade kovovej mriežky). d) Ak sú otvory zhotovené v plachtách, vyžadujú sa v zásade zariadenia uvedené pod písmenom b) tejto vysvetlivky. Pritom sú prípustné uzáverové systémy zhotovené z dierkovanej kovovej dosky umiestnenej zvonku a z drôteného alebo iného pletiva pripevneného zvnútra. e) Rovnaké nekovové zariadenia sú prijateľné pod podmienkou, že sa dodržia rozmery otvorov a použitý materiál je dostatočne pevný, aby sa otvory a oká nedali znateľne roztiahnuť bez viditeľného porušenia. Okrem toho vetracie zariadenie nesmie byť vymeniteľné zásahom iba z jednej strany plachty. f) Vetrací otvor môže byť vybavený ochranným zariadením, ktoré musí byť k plachte pripevnené tak, aby umožňovalo colnú kontrolu tohto otvoru. Ochranné zariadenie má byť k plachte pripevnené vo vzdialenosti najmenej 5 cm od krytu vetracieho otvoru. 2.2.1. c)-2 Výpustné otvory a) Ich najväčší rozmer nesmie byť v zásade väčší ako 35 mm; b) Otvory umožňujúce priamy prístup do nákladového priestoru musia byť vybavené zariadeniami uvedenými pod písmenom b) vysvetlivky 2.2.1 písm. c)-1 týkajúcej sa vetracích otvorov; c) Ak výpustné otvory neumožňujú priamy prístup do nákladového priestoru, nie sú zariadenia uvedené pod písmenom b) tejto vysvetlivky potrebné, a to za predpokladu, že otvory sú vybavené spoľahlivým systémom priečok ľahko prístupných zvnútra nákladového priestoru. 2.2.3. Odsek 3 – Bezpečnostné sklo Sklo sa považuje za bezpečnostné, ak nehrozí nebezpečenstvo jeho rozbitia účinkom akéhokoľvek faktoru vyskytujúceho sa bežne pri normálnych prevádzkových podmienkach vozidla. Sklo musí byť označené značkou bezpečnostného skla. 2.3. Článok 3. 2.3.3. Odsek 3 – Plachty zhotovené z viacerých kusov a) Jednotlivé kusy tej istej plachty môžu byť vyrobené z rôznych materiálov vyhovujúcich ustanoveniam článku 3 ods. 2 prílohy 2; b) Pri zhotovení plachty je prípustné akékoľvek usporiadanie kusov, ktoré v dostatočnej miere zaisťuje bezpečnosť, pod podmienkou, že kusy sú spojené v súlade s ustanoveniami článku 3 prílohy 2. 2.3.6. a) Odsek 6 písm. a) 2.3.6. a)-1 Vozidlá s pohyblivými krúžkami Kovové pripevňujúce krúžky posúvajúce sa na kovových tyčiach pripevnených na vozidlách sú na účely tohto odseku prijateľné ( 8 ) pod podmienkou, že: a) tyče sú pripevnené k vozidlu vo vzdialenostiach najviac 60 cm tak, aby sa nemohli odstrániť a znova dať na miesto bez zanechania viditeľných stôp; b) krúžky sú dvojité alebo sú uprostred navlečené na tyč a vyrobené z jedného kusu bez zvárania; a c) plachta je pripevnená k vozidlu tak, aby sa prísne dodržali podmienky uvedené v článku 1 písm. a) prílohy 2 k tomuto dohovoru. 2.3.6. a)-2 Vozidlá vybavené otočnými očkami Kovové otočné očká, z ktorých každé sa otáča v závese upevnenom na vozidle, je možné používať na účely tohto odseku ( 9 ) pod podmienkou, že: a) každý záves je upevnený na vozidle tak, aby ho nebolo možné odstrániť a znova dať na miesto bez zanechania viditeľných stôp; a b) pružina každého závesu je úplne uzavretá v plechovom kryte v tvare zvona. 2.3.6. b) Odsek 6 písm. b) Trvale pripevnené plachty Ak jeden alebo viac okrajov plachty sú trvale pripevnené ku karosérii vozidla, plachta musí byť pridržiavaná jednou alebo viacerými kovovými páskami alebo páskami z iného vhodného materiálu, pevne pripojenými na karosériu vozidla spojovacími prostriedkami vyhovujúcimi požiadavkám písmena a) vysvetlivky 2.2.1 písm. a) prílohy 6. 2.3.8. Odsek 8 – Vzdialenosti medzi krúžkami a šnurovacími dierkami Akceptujú sa vzdialenosti väčšie ako 200 mm, najviac však 300 mm, nad stĺpikmi, ak sú krúžky zapustené do bočných stien a šnurovacie dierky sú oválneho tvaru a len také veľké, aby ich bolo možné prevliecť ponad krúžky. 2.3.11. a) Odsek 11 písm. a) 2.3.11. a)-1 Napínacie chlopne plachty Na mnohých vozidlách je plachta zvonku vybavená vodorovnou chlopňou s dierkami zhotovenými po celej dĺžke bočnej strany vozidla. Tieto chlopne, nazývané napínacími chlopňami, sú určené na to, aby sa plachta dala napnúť pomocou povrazov alebo podobných prostriedkov. Tieto chlopne sa používali na skrývanie vodorovných prierezov v plachtách, čím sa umožňoval nedovolený prístup k tovaru prepravovanému vo vozidle. Preto sa odporúča, aby sa nepovoľovalo používanie chlopní tohto typu. Možno ich nahradiť týmito prostriedkami: a) napínacími chlopňami podobného druhu, pripevnenými zvnútra plachty; alebo b) jednotlivými malými chlopňami, z ktorých každá je vybavená dierkou, umiestnenými zvonku plachty a rozmiestnenými od seba v takých vzdialenostiach, že umožňujú napnúť plachtu vyhovujúcim spôsobom. V niektorých iných prípadoch možné riešenie spočíva vo vylúčení použitia napínacích chlopní na plachtách. 2.3.11. a)-2 Remienky plachiet Na zhotovenie remienkov sa za vhodný považuje tento materiál: a) koža, b) nepružné textílie vrátane umelou hmotou potiahnutej alebo pogumovanej tkaniny pod podmienkou, že po pretrhnutí sa nemôžu zvariť alebo znovu spojiť bez zanechania viditeľných stôp. Okrem toho poťahová umelá hmota musí byť priehľadná a jej povrch musí byť hladký. 2.3.11. a)-3 Zariadenie vyobrazené na náčrte č. 3 ( 10 ) vyhovuje ustanoveniam poslednej časti článku 3 ods. 11 písm. a) prílohy 2. Taktiež vyhovuje ustanoveniam článku 3 ods. 6 písm. a) a b) prílohy 2.